Φράγκο Κομορών

Το φράγκο (στα γαλλικά: franc comorien, αραβικά: فرنك قمري) είναι το νόμισμα στα νησιά Κομόρες, που αποτελούν ανεξάρτητο κράτος από το 1975. Υποδιαιρούνται σε 100 σαντίμ (centimes), παρ' όλο το γεγονός ότι δε χρησιμοποιούνται πλέον τα σαντίμ. Ο κωδικός (ISO 4217 του φράγκου Κομόρων είναι το KMF.

Ιστορία 
Έπειτα από την ανακήρυξη των Κομόρων σε γαλλικό προτεκτοράτο, το 1886, το γαλλικό φράγκο έγινε νόμισμα των νησιών. Το 1891, ο Σουλτάνος Σαΐντ Αλί του Ανζουάν κατασκεύασε κέρματα, σε αξία σαντίμ και φράγκων, τα οποία κυκλοφόρησαν από κοινού με το γαλλικό νόμισμα. Το 1912 οι Κομόρες έγιναν επαρχία της Μαδαγασκάρης, η οποία ήταν γαλλική αποικία. Ως το 1925 με μια εξαίρεση το 1920, κυκλοφορούσαν μόνο γαλλικά νομίσματα.

Την 1η Ιουλίου του 1925 η γαλλική κυβέρνηση σύναψε συμφωνία με την τράπεζα Banque de Paris et des Pays-Bas και δημιουργήθηκε η Τράπεζα της Μαδαγασκάρης ( Banque de Madagascar), με έδρα το Παρίσι. Σε αυτήν παραχωρήθηκε ιδιωτικό μονοπώλιο για αποκλειστική εκτύπωση νομισμάτων για την αποικία της Μαδαγασκάρης. Το μαλαγασικό φράγκο (στα γαλλικά: franc malgace) ήταν ίσο σε αξία με το γαλλικό φράγκο και γαλλικά κέρματα εξακολούθησαν να κυκλοφορούν στο νησί, καθώς η Μαδαγασκάρη δεν απέκτησε δικά της κέρματα, παρά μόνο το 1943.

Το 1945 οι Κομόρες έγιναν ξεχωριστό έδαφος της Γαλλίας, με συνέπεια τη μετονομασία της Τραπεζας σε Banque de Madagascar et des Comores (πάντα με έδρα το Παρίσι). Ένα υποκατάστημα άνοιξε στις Κομόρες το 1953. Ενώ τα χαρτονομίσματα άλλαξαν και συμπεριέλαβαν τις Κομόρες, τα κέρματα έγραφαν ακόμα το όνομα της Μαδαγασκάρης . Στις 26 Δεκεμβρίου του 1945 κυκλοφόρησε το φράγκο Μαδαγασκάρης-Κομόρων (CFA franc) και η αξία του ήταν σταθερή στα 1,7 γαλλικά φράγκα. Παράλληλα εξακολούθησαν να κυκλοφορούν τα παλαιά χαρτονομίσματα και κέρματα της Μαδαγασκάρης. Στις 17 Οκτωβρίου του 1948 η αξία του φράγκου CFA αναπροσαρμόστηκε στα 2 γαλλικά φράγκα.

Το 1950 την ιδιοκτησία της Τράπεζας Μαδαγασκάρης-Κομόρων ανέλαβε η γαλλική κυβέρνηση. Στις αρχές του 1960 η αξία του γαλλικού φράγκου άλλαξε, με τα 100 παλαιά φράγκα να ισούνται με 1 νέο φράγκοΗ νέα ισοτιμία έγινε 1 Madagascar-Comores φράγκο CFA = 0,02 γαλλικά φράγκα (50 Madagascar-Comores φράγκα CFA = 1 γαλλικό φράγκο).

Τον Ιούνιο του 1960 η Μαδαγασκάρη απέκτησε ανεξαρτησία από τη Γαλλία και ιδρύθηκε το Institut d'Émission Malgache (με έδρα την Ανταναναρίβο) με σκοπό να τυπώσει νομίσματα μόνο για τη Μαδαγασκάρη. Αρχομένης από την πρώτη μέρα του Ιουλίου του 1973, η Μαδαγασκάρη έφυγε από τη ζώνη του φράγκου CFA.

Στις 23 Νοεμβρίου του 1979 η κυβέρνηση των Κομόρων υπέγραψε συμφωνία με τη Γαλλία για νομισματική συνεργασία ( Accord de coopération monétaire entre la République Française et la République fédérale islamique des Comores). Με τη συμφωνία αυτή, η νησιωτική χώρα εισήχθη στη ζώνη του φράγκου. Με βάση τη συμφωνία αυτή, ιδρύθηκε Κεντρική Τράπεζα στις Κομόρες και καθιερώθηκε σταθερή ισοτιμία και μετατρεψιμότητα ανάμεσα στο νόμισμα των Κομόρων και στο γαλλικό νόμισμα.

Ως το 1994 η ισοτιμία των δύο νομισμάτων ήταν της τάξης των 50 κομοριανών φράγκων προς 1 γαλλικό φράγκο. Ακολούθησαν υποτιμήσεις και το 1999 το κομοριανό νόμισμα απέκτησε ισοτιμία έναντι του ευρώ. Η ισοτιμία αυτή το 2008 ήταν 491,96775 κομοριανά φράγκα προς 1 ευρώ.

Κέρματα 
Το 1890 ο τότε Σουλτάνος του Ανζουάν κυκλοφόρησε νομίσματα των 5 και των 10 σαντίμ από χαλκό και των 5 φράγκων από άργυρο.

Το 1964 εισήχθησαν κέρματα για ιδιαίτερη χρήση στις Κομόρες, αντικαθιστώντας τα ως τότε μαλαγασικά. Κυκλοφόρησαν αλουμινένια κέρματα των 1, 2 και 5 φράγκων και από αλουμίνιο-χαλκό, των 10 και των 20 φράγκων. Το 1975 εισήχθησαν νικέλινα κέρματα των 50 φράγκων και έπειτα των 100 φράγκων το 1977 και των 25 φράγκων το 1981, όλα από νικέλιο. Το 1981 την κοπή των κερμάτων ανέλαβε η Κεντρική Τράπεζα των Κομόρων.

Από το 1975 χρησιμοποιείται η αραβική γλώσσα στα νομίσματα (μέχρι τότε χρησιμοποιούνταν η γαλλική). 

Σήμερα κυκλοφορούν κέρματα του 1 φράγκου και των 2, 5, 10, 25, 50 και των 100 φράγκων.

Χαρτονομίσματα 
Τα πρώτα κομοριανά χαρτονομίσματα κυκλοφόρησαν το 1920. Η Κεντρική Τράπεζα ανέλαβε το έργο της εκτύπωσης των χαρτονομισμάτων το 1984. Το 1997 εισήχθησαν τραπεζογραμμάτια των 2.500 (αποσύρονται από την κυκλοφορία) και των 10.000 φράγκων και ακολούθησαν αυτά των 2.000 φράγκων το 2005. 

Τα τραπεζογραμμάτια των Κομόρων τυπώνονται από την Τράπεζα της Γαλλίας. Τα νέα χαρτονομίσματα των 500, 1000 και των 2.000 φράγκων περιέχουν τον αστερισμό του ευρώ, που αποτελείται από πέντε δακτυλίους (και έτσι είναι πιο ασφαλή).

Παραπομπές

Εξωτερικοί σύνδεσμοι 
 Κεντρική Τράπεζα Κομόρων -επίσημος ιστότοπος  (στα γαλλικά)
  Κεντρική Τράπεζα Μαδαγασκάρης  (στα γαλλικά)
  Εικόνες με χαρτονομίσματα από τις Κομόρες στο Islamic Banknotes
  Numismatics of Comoros
  Κατάλογος με μετατροπές ισοτιμιών του ευρώ και του φράγκου Κομόρων

Κομόρες
Νομίσματα